‘Rower’ ontsnap kort na Jhb-polisie hom vastrekFoto: Facebook/Crime Reports SA Ao. Lorraine van Emmerik, woordvoerder van die polisie, het aan Maroela Media gesê die drie verdagtes word daarvan verdink dat hulle by ŉ huis in die omgewing ingebreek en verskeie huishoudelike items, asook ŉ BMW-motor, gesteel het. Hulle is kort ná die inbraak vasgetrek nadat hulle met die BMW en hul wegkomvoertuig in ŉ ongeluk was. Volgens Van Emmerik was polisiebeamptes by die stasie besig om die verdagtes se inligting te prosesseer toe hulle deur ŉ venster ontsnap het. “[Die verdagtes] was in die aanklagkantoor en beamptes was besig met die dossier toe hulle gevlug het,” het sy gesê. Sy het gesê bewerings dat die drie verdagtes nie geboei was nie is onwaar en alle behoorlike prosedures is met hul inhegtenisneming gevolg. Twee van die verdagtes is kort ná hul ontsnapping weer in hegtenis geneem, maar die derde is steeds op vrye voet.